**2018 жылғы 26 наурызда Қазақстан Республикасы**

**Парламентінің Мәжілісінде «Жекешелендіруді жүргізу**

**барысы туралы» деген тақырыпта болған**

**үкімет сағатының нәтижелері бойынша**

**ҰСЫНЫСТАР**

**Қазақстан Республикасының Үкіметі:**

1. Қазақстан Республикасының Президенті Н.Ә. Назарбаевтың «Қазақстанның Үшінші жаңғыруы: жаһандық бәсекеге қабілеттілік» атты Қазақстан халқына Жолдауында айтылған тапсырмаларын орындау мақсатында Жекешелендірудің 2016 – 2020 жылдарға арналған кешенді жоспарын іске асыруды жылдамдатсын және кәсіпорындарды жекешелендіруді 2018 жылдың соңына дейін аяқтайтын болсын, сондай-ақ оны бұзғаны үшін мемлекеттік органдар мен квазимемлекеттік сектор субъектілері лауазымды адамдарының жауаптылығын көздесін.

2. 2020 жылға қарай мемлекеттік меншіктің үлесін ЖІӨ-нің
15 пайызына дейін төмендетуді және бәсекелестіктің дамуын ынталандыру, мемлекеттік реттеуді қысқарту және инвестициялық ахуалды жақсарту үшін жекешелендіру процесінің барынша бүкпесіз болуын қамтамасыз етсін.

3. Әлеуметтік объектілерді, оның ішінде денсаулық сақтау, білім беру, мәдениет және спорт саласындағы, әсіресе ауылдық жерлердегі әлеуметтік объектілерді алдын ала дайындап алмай және медициналық, әлеуметтік қызметтерді Қазақстан Республикасының Үкіметі бекіткен шығындар нормаларына сәйкес, оның ішінде қажетті инвестициялық аударымдарды да ескере отырып, бюджеттік қаржыландырумен қамтамасыз етпей, жекешелендіру мүмкіндігін жойсын.

4. Көліктік инфрақұрылым, денсаулық сақтау және спорт объектілерін (әуежайларды, ауруханаларды, диагностикалық орталықтарды, стадиондарды) бәсекелес ортаға беру кезінде сатудан бөлек, мемлекеттік-жекешелік әріптестікті, оның ішінде концессия және мемлекеттік мүлікті сенімгерлік басқару шарттарын жасасу арқылы да қолданатын болсын.

5. «Мемлекеттік мүлік туралы» Қазақстан Республикасының Заңына:

- жекешелендіру объектісін нарықтық құны бойынша сатып алғысы келетін бірінші сауда-саттықтың жалғыз қатысушысына оны бастапқы бағасы бойынша сату құқығын беру;

- сауда-саттыққа шығарылған кәсіпорынның балансында өтімді активтер болған жағдайда, екінші және үшінші сауда-саттықта бастапқы бағаларды 10 пайызынан асырмай төмендетуді жүзеге асыру бөлігінде өзгерістер енгізу мүмкіндігін қарастырсын.

6. Жекешелендірілетін объектілерге объективті және сапалы бағалау жүргізілуіне ерекше көңіл бөле отырып, жекешелендіру объектілерін сату алдында дайындау іс-шараларының уақтылы және сапалы орындалуын қамтамасыз етсін.

7. Жекешелендірілетін объектілердің сапалы түрде бағалануы және оларды жекешелендіру мүмкіндігі мен қажеттігі туралы шешу үшін коммуналдық меншікті жекешелендіру жөніндегі комиссиялардың жұмысына жергілікті атқарушы органдарды, тәуелсіз бағалаушыларды, аудиторларды, әкімдіктердің ішкі аудит қызметтерін, қоғамдық кеңестердің мүшелерін, үкіметтік емес ұйымдардың, қаржылық бақылау және мемлекеттік мүлік жөніндегі ведомстволардың аумақтық бөлімшелерінің өкілдерін тартатын болсын.

8. Кәсіпорындардың қаржылық-шаруашылық жағдайына алдын ала талдау жасағаннан кейін, салалық және өңірлік жеке-дара ерекшеліктерді ескеріп және олардың тиімді қызмет ету, бюджетке түсетін жүктемені азайту және халыққа арналған әлеуметтік-экономикалық жағдайлардың нашарлауына жол бермеу перспективаларын айқындап алып, оларға жекешелендіру жүргізсін.

9. Коммерциялық перспективасы бар жекешелендіру объектілері, сондай-ақ елді мекендердің тіршілігін қамтамасыз ету, мемлекеттік автомобиль жолдарын күтіп-ұстау және пайдалану, сондай-ақ мемлекеттік меншіктегі су шаруашылығы жүйелері мен құрылысжайларының қауіпсіздігін қамтамасыз ету саласында өз қызметін жүзеге асыратын аудандық коммуналдық кәсіпорындар
3 сауда-саттық қорытындысы бойынша сатылмаған жағдайда, халыққа үздіксіз қызмет көрсетілуі немесе халықтың үздіксіз жабдықталуы мүддесінде оларды тиісінше республикалық немесе коммуналдық меншікте жұмыс істеу үшін қалдыратын болсын.

10. Акциялардың бақылау пакетін ұлттық басқарушы холдингтердің қолында сақтау арқылы «Қазақстан Тұрғын үй құрылыс жинақ банкі» АҚ-ның салымшылары мен «ҚазАгроҚаржы» АҚ-ның қарыз алушыларының мүдделерін қорғауды қамтамасыз етсін.

11. Акцияларды қор нарығына (ІРО нысанында) шығару арқылы ғана «Қазгеология» ҰК» АҚ-ны жекешелендіру нысанын айқындасын.

12. Шағын және орта кәсіпорындарды жекешелендіру кезінде акциялардың немесе қатысу үлестерінің бүкіл пакетін еңбек ұжымына сатуды көздесін. Стратегиялық объектілер акцияларының бір бөлігін халыққа атаулы түрде (ІРО арқылы) сатудың Қазақстанда бар оң тәжірибесін пайдалансын.

13. Объектілерді сату шарттарының сақталуына, оның ішінде кәсіпорындардың қызмет бейінінің, жұмыс орындарының, бюджетке төленетін төлемдердің сақталуына және халыққа көрсетілетін қызметтер тарифтерінің негізсіз өсуіне жол бермеуге жекешелендіруден кейін тұрақты түрде мониторинг жүргізсін.

14. Мемлекеттік органдардың ведомстволық бағынысты ұйымдарын мемлекеттік меншікте сақтап қалудың мақсатқа лайықтығына қосымша егжей-тегжейлі талдау жүргізсін және оларды жекешелендірілетін кәсіпорындар тізбесіне қосу үшін ұсыныстар енгізсін.

15. Қазақстан Республикасының Ұлттық экономика министрлігі жанынан жекешелендіру проблемаларын зерттеу жөніндегі жұмыс тобын құрып, оған сатып алынған объектілерде жаңа жұмыс орындарын құру, өндірістерді жаңғырту және жаңа тиімді инвестициялық жобаларды әзірлеу мақсатында жекешелендірілген объектілерді дамыту шараларын әзірлеуді тапсыру мүмкіндігін қарастырсын.

16. Квазимемлекеттік сектордың Кешенді жоспарға кіретін ірі жекешелендіру объектілерінің тартымды нарық конъюктурасы кезінде сатылуын қамтамасыз етсін.

17. Телеарналардың тиісті бағдарламалары, баспасөз басылымдары, интернет-ресурстар, республикалық және өңірлік бұқаралық ақпарат құралдары, сондай-ақ жария алаңдар (орталық коммуникация қызметтері, конференциялар, дөңгелек үстелдер, форумдар, семинарлар) арқылы бизнес орта мен халыққа жүргізіліп жатқан жекешелендіру туралы кеңінен ақпарат беруді қамтамасыз етсін.

18. Жекешелендіру объектілері мен квазимемлекеттік сектор активтерін сатудан түсетін қаражаттың республикалық және жергілікті бюджеттерге, сондай-ақ Ұлттық қорға түсуіне тұрақты түрде мониторинг жүргізсін.

19. Экономиканың ғылымды көп қажетсінетін салаларына тартылған ұйымдарды бәсекелес ортаға беру кезінде осы ұйымдарды ұтымды пайдалану, одан әрі дамыту және оларға зияткерлік капитал салу мақсатында концессиялық келісімдер жасасу арқылы мемлекеттік-жекешелік әріптестікті басым тәртіппен пайдаланатын болсын.

20. Мемлекеттік автомобиль жолдарын күтіп-ұстау жөніндегі ұйымдарды жекешелендіру шарттарына автомобиль жолдарын тиісті жағдайда ұстау, табиғи және техногендік сипаттағы төтенше жағдайлардың салдарларын жедел жою үшін материалдық-техникалық базаны жаңартуға жұмсалатын инвестициялар көлемі жөнінде талап енгізсін.

21. Жекешелендірудің кешенді жоспарын іске асыру шеңберінде, сондай-ақ болашақта аудандық әкімдіктерді Қазақстан Республикасының Үкіметі бекіткен тарифтерге сәйкес коммуналдық қызметтерді сатып алуға арналған қаржыландыру көлемімен толық қамтамасыз ету мәселесі шешілгенге дейін, елді мекендердің тіршілігін қамтамасыз ету, мемлекеттік автомобиль жолдарын
күтіп-ұстау және пайдалану, сондай-ақ мемлекеттік меншіктегі су шаруашылығы жүйелері мен құрылысжайларының қауіпсіздігін қамтамасыз ету саласында өз қызметін жүзеге асыратын, шығын шегіп отырған аудандық коммуналдық кәсіпорындарды осы жоспарға жекешелендіру объектілері ретінде енгізбесін.

22. «Самұрық-Қазына» Ұлттық әл-ауқат қоры» АҚ, «Бәйтерек» ұлттық басқарушы холдингі» АҚ және «ҚазАгро» ұлттық басқарушы холдингі» АҚ бәсекелес ортаға берген квазимемлекеттік сектор активтеріне жекешелендіруден кейін бақылау жасалуын қамтамасыз етсін.

23. «ҚазАгроҚаржы» акционерлік қоғамының ауыл шаруашылығы тауарын өндірушілерге кредит беруге, оларды өзге де қолдауға белсене қатысып отырғанын, осы акционерлік қоғамда жер учаскелері (1 млн. 250 мың га), ауыл шаруашылығы техникасы түрінде кепіл мүлкі және қомақты (237 млрд. теңге) кредиттік портфелі, сондай-ақ Қазақстан Республикасының Ұлттық қоры алдында инвестициялық жобалар бойынша берешегі (72,5 млрд. теңге) бар екенін ескере отырып, «ҚазАгроҚаржы» АҚ-ны жекешелендірудің негізділігін тағы да бір рет қарастырсын.

24. Өңірлердің әлеуметтік-экономикалық жағынан дамуын қамтамасыз ету мақсатында әлеуметтік-кәсіпкерлік корпорациялардың акциялар пакеттерін мемлекет меншігінде сақтап қалсын.

25. «Қазмедтех» АҚ-ны жекешелендіргеннен кейін денсаулық сақтау ұйымдары үшін медициналық техника мен жабдық лизингінің жеңілдікті шарттарының сақталуын қамтамасыз етсін.

26. Спорт объектілерін жекешелендіру кезінде жұмыс орындарын, халыққа көрсетілетін қызметтер құнын сақтау жөнінде міндетті шарттар, сондай-ақ жаңа меншік иелерінің спорт объектілері жабдықтарын жаңғырту мен жаңартуға инвестиция салу жөніндегі міндеттемесін көздейтін болсын.